Tarvittavat rokotukset, näytteet ja tutkimukset PPSHP:ssa toimiville työntekijöille ja harjoitteluun tuleville

Ohje koskee sairaanhoitopiirin työntekijöitä ja toisen työnantajan palveluksessa, sairaalassa työskenteleviä työntekijöitä sekä harjoitteluun tulevia opiskelijoita.

# 1. Tarvittavat rokotteet

Tartuntatautilain (1227/2016) mukaan työnantajan tulee huolehtia siitä, että tartuntatautien vakaville seurauksille alttiita potilaita tai asiakkaita hoitavilla työntekijöillä ja työharjoittelussa olevilla opiskelijoilla on 48§ mukainen suoja.

**Tartuntatautien vakaville seurauksille alttiita ovat esimerkiksi**

* potilaat, joiden puolustusjärjestelmä on merkittävästi heikentynyt sairauden tai sen hoidon takia
* alle yksivuotiaat
* 65 vuotta täyttäneet
* raskaana olevat

Alla lueteltu tarvittavat rokotukset:

|  |  |
| --- | --- |
| **Rokote** | **Rokotteen kohderyhmä** |
| **Boostrix** hinkuyskä, jäykkäkouristus, kurkkumätä**(dtap-rokote)** | * Yhteispäivystys, lasten klinikka ja alle 12 kuukauden ikäisiä hoitavat yksiköt
* Lapsipotilailta näytteitä ottava laboratoriohenkilöstö
* Rokotuksen antama suoja hinkuyskää vastaan heikkenee noin 3-4 vuodessa, joten suoja tulisi tehostaa viimeistään viiden vuoden kuluttua.
* Kurkkumätä-tetanus (dt)- rokotteen ja dtap-rokotteen välillä tulee olla 2 vuoden väliaika. Tällaisessa tapauksessa työterveyshuolto antaa dtap-rokotteen kahden vuoden täytyttyä.
 |
| **MPR**sikotauti, tuhkarokko, vihurirokko | * Potilaiden hoitoon ja huoltoon osallistuva henkilöstö. Erillinen taulukko toimipaikoista, joissa suoja tarvitaan.
* Sairastettu tauti antaa riittävän suojan.
 |
| **Vesirokkorokote** | * Potilaiden hoitoon ja huoltoon osallistuva henkilöstö. Erillinen taulukko toimipaikoista, joissa suoja tarvitaan.
* Sairastettu tauti antaa riittävän suojan.
 |
| **Hepatiitti B**  | * Suositus: hoitohenkilökunta ja lääkärit
* Riskinarvion perusteella myös muut ammattiryhmät: esim. sairaalahuoltajat, välinehuoltajat, Tahkokankaan kaikki työntekijät, kuljetuskeskuksen henkilökunta sekä lähetit
 |
| **Polio** | * Riskimaihin lähtevä ja saapuva henkilökunta/opiskelijat (ks. THL:n luettelo riskimaista).
 |

# Suojan tarve eri terveydenhuollon toimipisteessä tartuntatautilain 48§ mukaan.

|  |  |  |  |
| --- | --- | --- | --- |
| Erikoissairaanhoito ja perusterveydenhuolto | Tuhkarokko | Vesirokko | Hinkuyskä |
| Aikuisten sairaalaosastot | x | x | - |
| Lasten- ja vastasyntyneiden osastot, synnytysosastot, vierihoito-osastot, äitiys- ja lastenneuvolat | x | x | x |
| Päivystys ja ensihoito | x | x | *1)* |
| Aikuisten ajanvarausvastaanotot | x | x | - |
| Lasten ajanvarausvastaanotot | x | x | x |
| Laboratorion näytteenotto | x | x | *1)* |
| Fysioterapia, toimintaterapia, kuvantaminen | x | x | *1)* |
| Sairaalan sosiaalityö | x | x | - |
| Operatiivinen toiminta | x | x | *1)* |
| Kehitysvammahuolto | x | x | *1)* |

*1) Hinkuyskärokotus on tarpeen niille, jotka työskentelevät alle 1-vuotiaita jatkuvasti hoitavissa toimipaikoissa.*

Työnantajan järjestämä työterveyshuolto antaa työtehtävien edellyttämät rokotukset. Rokotukset voi ottaa myös perusterveydenhuollossa. Opiskelijoiden rokotuksista huolehtii opiskeluterveydenhuolto.

Työntekijän tulee huolehtia, että hänellä on tämän ohjeen mukainen sairastetun taudin / rokotteen antama suoja. Rokotussuojasta riittää suullinen ilmoitus työnantajalle, paitsi koronarokotuksista tulee toimittaa todistus.

Mikäli työntekijän rokotesuoja on epäselvä tai työntekijä kertoo, että hänellä ei ole tarvittavaa rokotesuojaa, ja mikäli yksikössä on hoidossa tartuntatautien vakaville seurauksille alttiita potilaita, voi työskentelypisteen siirto vastaaviin tehtäviin muuhun yksikköön tulla kyseeseen.

Yksikkö voi olla tarvittaessa yhteydessä Infektioiden torjuntayksikön infektiolääkäriin tartuntatautilaissa mainitun toimintayksikkökohtaisen riskiarvion tekemiseksi.

Opiskelijan tulee itse selvittää harjoitteluyksikössä tarvittava rokotesuoja ja huolehdittava tarvittaessa rokotesuojan täydentäminen opiskelijaterveydenhuollossa. Opiskelijan tulee ilmoittaa opetuskoordinaattorille, mikäli hänellä ei ole yllämainittua sairastetun taudin/rokotteen antamaa suojaa. Opetuskoordinaattori ottaa tarvittaessa yhteyttä harjoitteluyksikön osastonhoitajaan/-lääkäriin tartuntatautilaissa mainitun toimintayksikkökohtaisen riskiarvion tekemiseksi. Työnantajalla ei ole velvollisuutta ottaa opiskelijaa harjoittelujaksolle, mikäli rokotesuojaa ei ole tai rokotesuoja on epäselvä [(THL:n ohje).](https://thl.fi/fi/web/rokottaminen/eri-ryhmien-rokotukset/opiskelijoiden-rokotukset)

**Influenssarokote**

Tartuntatautilain 48§ mukaisesti työntekijä huolehtii rokotuksen antamasta suojasta influenssaa vastaan vuosittain influenssakauden aikana. Influenssarokotuskattavuutta seurataan yksiköittäin ePiikki-sovelluksella.

Henkilöstön kausi-influenssarokotuksista tiedotetaan erikseen.

**Koronarokote**

Tartuntatautilain pykälän 48§ mukaisesti työntekijä huolehtii rokotuksen antamasta suojasta koronaa vastaan. Linkki ohjeeseen: [Henkilökunnan rokotesuoja - Tartuntatautilain soveltaminen Pohjois-Pohjanmaan sairaanhoitopiirissä](https://intra.oysnet.ppshp.fi/dokumentit/_layouts/15/WopiFrame2.aspx?sourcedoc=%7b124DEBAF-114A-4744-A471-222B3A868166%7d&file=Virallinen%20Tartuntatautilain%20soveltaminen%20Pohjois.docx&action=default&DefaultItemOpen=1).

# 2. Muut näytteet ja tutkimukset:

* **F-BaktNhO (8633)** oireisilta ravintohuollon työntekijöiltä.
* **Moniresistenttien mikrobien näytteitä ei tarvitse ottaa.**

# 3. Tuberkuloosiselvitys

**tehdään työterveys/opiskelijaterveydenhuollossa, mikäli työntekijä/opiskelija**

* on syntynyt maassa, jossa tuberkuloosin ilmaantuvuus on erittäin korkea (ks. THL:n maaluettelo).
* on oleskellut vähintään 12 kk tai työskennelleet terveydenhuollossa vähintään 3 kk maassa, jossa tuberkuloosin ilmaantuvuus on erittäin korkea.
* on hoitanut missä tahansa maassa tartuttavaa tuberkuloosipotilasta ilman hengityssuojainta.
* on ollut lähikontaktissa tartuttavaan keuhkotuberkuloosipotilaaseen